CELEX: 32017R0981
Language: el
Date: 2017-06-07 00:00:00
Title: Εκτελεστικός κανονισμός (ΕΕ) 2017/981 της Επιτροπής, της 7ης Ιουνίου 2017, για τον καθορισμό εκτελεστικών τεχνικών προτύπων όσον αφορά τα τυποποιημένα έντυπα, υποδείγματα και διαδικασίες για τη διαβούλευση με άλλες αρμόδιες αρχές πριν από τη χορήγηση άδειας λειτουργίας σύμφωνα με την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ )

10.6.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 148/16
               
            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/981 ΤΗΣ ΕΠΙΤΡΟΠΉΣ
      της 7ης Ιουνίου 2017
      για τον καθορισμό εκτελεστικών τεχνικών προτύπων όσον αφορά τα τυποποιημένα έντυπα, υποδείγματα και διαδικασίες για τη διαβούλευση με άλλες αρμόδιες αρχές πριν από τη χορήγηση άδειας λειτουργίας σύμφωνα με την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (1), και ιδίως το άρθρο 84 παράγραφος 4,
      Εκτιμώντας τα ακόλουθα:
      
                  (1)
               
               
                  Το άρθρο 84 της οδηγίας 2014/65/ΕΕ προβλέπει ότι ζητείται η γνώμη των αρμόδιων αρχών πριν από τη χορήγηση άδειας λειτουργίας, σύμφωνα με το άρθρο 7 της εν λόγω οδηγίας. Η οδηγία 2014/65/ΕΕ προβλέπει επίσης την καθιέρωση τυποποιημένων εντύπων, υποδειγμάτων και διαδικασιών για την εν λόγω διαβούλευση.
               
            
                  (2)
               
               
                  Για τη διευκόλυνση της επικοινωνίας μεταξύ των αρμόδιων αρχών, οι εν λόγω αρχές θα πρέπει να ορίζουν ένα σημείο επαφής, ειδικά για σκοπούς επικοινωνίας, πριν από τη χορήγηση άδειας λειτουργίας.
               
            
                  (3)
               
               
                  Προκειμένου να διασφαλιστεί ότι οι αρμόδιες αρχές είναι σε θέση να προβαίνουν σε μεταξύ τους διαβουλεύσεις, αποτελεσματικά και έγκαιρα πριν από τη χορήγηση άδειας λειτουργίας, είναι αναγκαίο να προβλεφθούν οι διαδικασίες για τα αιτήματα διαβούλευσης, τις αποδείξεις παραλαβής και τις απαντήσεις στα αιτήματα διαβούλευσης.
               
            
                  (4)
               
               
                  Τα τυποποιημένα έντυπα, τα υποδείγματα και οι διαδικασίες θα πρέπει να επιτρέπουν την τήρηση της εμπιστευτικότητας των πληροφοριών που ανταλλάσσονται ή διαβιβάζονται σύμφωνα με την οδηγία 2014/65/ΕΕ, καθώς και την τήρηση των κανόνων που ορίζονται στη νομοθεσία της Ένωσης σχετικά με την επεξεργασία δεδομένων προσωπικού χαρακτήρα και τη διαβίβαση των δεδομένων αυτών.
               
            
                  (5)
               
               
                  Για λόγους συνέπειας και προκειμένου να διασφαλιστεί η ομαλή λειτουργία των χρηματοπιστωτικών αγορών, είναι αναγκαίο οι διατάξεις που προβλέπονται στον παρόντα κανονισμό και οι σχετικές εθνικές διατάξεις για τη μεταφορά της οδηγίας 2014/65/ΕΕ να εφαρμόζονται από την ίδια ημερομηνία.
               
            
                  (6)
               
               
                  Ο παρών κανονισμός βασίζεται στα σχέδια εκτελεστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών (ΕΑΚΑΑ) στην Επιτροπή.
               
            
                  (7)
               
               
                  Η ΕΑΚΑΑ δεν διεξήγαγε ανοικτές δημόσιες διαβουλεύσεις όσον αφορά τα σχέδια εκτελεστικών τεχνικών προτύπων στα οποία βασίζεται ο παρών κανονισμός, ούτε προέβη σε ανάλυση του δυνητικού κόστους και οφέλους της καθιέρωσης των τυποποιημένων εντύπων και διαδικασιών για τις σχετικές αρμόδιες αρχές, επειδή αυτό θα ήταν δυσανάλογο σε σχέση με το πεδίο εφαρμογής και τον αντίκτυπό τους, λαμβανομένου υπόψη ότι οι αποδέκτες των εκτελεστικών τεχνικών προτύπων θα είναι μόνον οι αρμόδιες εθνικές αρχές των κρατών μελών και όχι συμμετέχοντες στην αγορά.
               
            
                  (8)
               
               
                  Η ΕΑΚΑΑ ζήτησε τη γνώμη της ομάδας συμφεροντούχων κινητών αξιών και αγορών, η οποία έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (2),
               
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Σημεία επαφής
      1.   Οι αρμόδιες αρχές ορίζουν σημεία επαφής για την επικοινωνία στο πλαίσιο του παρόντος κανονισμού και δημοσιεύουν τις πληροφορίες σχετικά με τα σημεία επαφής τους στους δικτυακούς τους τόπους.
      2.   Οι αρμόδιες αρχές διαβιβάζουν τις πληροφορίες σχετικά με τα σημεία επαφής τους στην Ευρωπαϊκή Αρχή Κινητών Αξιών και Αγορών (ΕΑΚΑΑ). Η ΕΑΚΑΑ τηρεί επικαιροποιημένο κατάλογο των σημείων επαφής προς χρήση από τις αρμόδιες αρχές, και τον δημοσιεύει στον δικτυακό της τόπο.
      Άρθρο 2
      Αίτημα διαβούλευσης
      1.   Η αιτούσα αρμόδια αρχή υποβάλλει το αίτημα για διαβούλευση, σε έντυπη μορφή ή με ηλεκτρονικά μέσα, στο σημείο επαφής της αρμόδιας αρχής με την οποία πρόκειται να διαβουλευθεί.
      2.   Η αιτούσα αρμόδια αρχή υποβάλλει το αίτημά της για διαβούλευση, συμπληρώνοντας το έντυπο που παρατίθεται στο παράρτημα I. Η αιτούσα αρμόδια αρχή μπορεί να επισυνάπτει στο αίτημα για διαβούλευση κάθε έγγραφο ή δικαιολογητικό που κρίνεται αναγκαίο για τη στήριξη του αιτήματος.
      Άρθρο 3
      Απόδειξη παραλαβής
      Η αρμόδια αρχή που λαμβάνει το αίτημα αποστέλλει απόδειξη παραλαβής, συμπληρώνοντας το έντυπο που παρατίθεται στο παράρτημα II, εντός πέντε εργάσιμων ημερών από την παραλαβή του αιτήματος για διαβούλευση, η οποία απευθύνεται στο σημείο επαφής της αιτούσας αρμόδιας αρχής.
      Άρθρο 4
      Απάντηση σε αίτημα διαβούλευσης
      1.   Η αρμόδια αρχή που λαμβάνει το αίτημα απαντά στο αίτημα για διαβούλευση σε έντυπη μορφή ή με ηλεκτρονικά μέσα. Η απάντηση απευθύνεται στο σημείο επαφής της αιτούσας αρμόδιας αρχής, εκτός εάν προβλέπεται διαφορετικά από την εν λόγω αρχή.
      2.   Η αρμόδια αρχή που λαμβάνει το αίτημα ενημερώνει την αιτούσα αρμόδια αρχή σχετικά με οποιαδήποτε διευκρίνιση απαιτεί όσον αφορά τις ζητούμενες πληροφορίες.
      3.   Η αρμόδια αρχή που λαμβάνει το αίτημα αποστέλλει στην αιτούσα αρμόδια αρχή, το συντομότερο δυνατόν, συμπληρώνοντας το έντυπο που παρατίθεται στο παράρτημα III, και το αργότερο εντός 60 εργάσιμων ημερών από την παραλαβή του αιτήματος για διαβούλευση, τις εξής πληροφορίες:
      
                  α)
               
               
                  τις πληροφορίες που ζητούνται με το αίτημα διαβούλευσης, και τυχόν απόψεις ή επιφυλάξεις σε σχέση με τη χορήγηση της άδειας λειτουργίας·
               
            
                  β)
               
               
                  τυχόν άλλες ουσιώδεις πληροφορίες που θα μπορούσαν να επηρεάσουν τη χορήγηση της άδειας λειτουργίας.
               
            4.   Σε περίπτωση που η αρμόδια αρχή που λαμβάνει το αίτημα θεωρεί ότι είναι πιθανόν να μην μπορέσει να τηρήσει την προθεσμία που ορίζεται στην παράγραφο 3, ενημερώνει αμέσως την αιτούσα αρμόδια αρχή για το γεγονός αυτό, αναφέροντας τους λόγους της καθυστέρησης και την εκτιμώμενη ημερομηνία απάντησης. Παρέχει επίσης τακτικά πληροφορίες σχετικά με την πρόοδο της προετοιμασίας της απάντησής της.
      5.   Σε περίπτωση που η αρμόδια αρχή που λαμβάνει το αίτημα δεν είναι σε θέση να τηρήσει την προθεσμία που προβλέπεται στην παράγραφο 3 του παρόντος άρθρου, παρέχει τις πληροφορίες κατά τρόπο που να εξασφαλίζει ότι κάθε αναγκαία ενέργεια μπορεί να προχωρήσει ταχέως, τηρώντας πάντως την προθεσμία που ορίζεται στο άρθρο 7 παράγραφος 3 της οδηγίας 2014/65/ΕΕ.
      Άρθρο 5
      Διαδικασίες διαβούλευσης
      1.   Οι αρμόδιες αρχές επικοινωνούν όσον αφορά το αίτημα διαβούλευσης και την απάντηση, χρησιμοποιώντας το ταχύτερο μέσο από αυτά που προβλέπονται στο άρθρο 2 παράγραφος 1 και στο άρθρο 4 παράγραφος 1, λαμβάνοντας δεόντως υπόψη τα ζητήματα εμπιστευτικότητας, τους χρόνους ανταπόκρισης, τον όγκο του υλικού που πρέπει να γνωστοποιηθεί και την ευκολία πρόσβασης της αιτούσας αρμόδιας αρχής στις πληροφορίες. Συγκεκριμένα, η αιτούσα αρμόδια αρχή ανταποκρίνεται αμέσως σε τυχόν αιτήματα για διευκρινίσεις που ζητούνται από την αρμόδια αρχή που λαμβάνει το αίτημα.
      2.   Εάν οι ζητούμενες πληροφορίες βρίσκονται ή ενδέχεται να βρίσκονται στην κατοχή αρμόδιας αρχής κράτους μέλους άλλου από εκείνο της αρμόδιας αρχής του ιδίου κράτους μέλους η οποία λαμβάνει το αίτημα, η αρμόδια αρχή που λαμβάνει το αίτημα συγκεντρώνει αμέσως τις πληροφορίες αυτές από την άλλη αρμόδια αρχή και τις διαβιβάζει στην αιτούσα αρμόδια αρχή, σύμφωνα με το άρθρο 4.
      3.   Οι αρμόδιες αρχές συνεργάζονται για την επίλυση τυχόν δυσκολιών που ενδέχεται να προκύψουν κατά τη διεκπεραίωση ενός αιτήματος.
      4.   Εάν προκύψουν νέες πληροφορίες ή ανάγκη για περαιτέρω πληροφορίες κατά τη διάρκεια της διαδικασίας χορήγησης ή απόρριψης της άδειας λειτουργίας, οι αρμόδιες αρχές συνεργάζονται ώστε να διασφαλίσουν ότι ανταλλάσσονται όλες οι συναφείς πληροφορίες. Για τον σκοπό αυτόν χρησιμοποιούνται τα έντυπα που παρατίθενται στα παραρτήματα I και ΙΙ.
      5.   Κατά παρέκκλιση από το άρθρο 2 παράγραφος 1 και το άρθρο 4 παράγραφος 1, όταν η αιτούσα αρμόδια αρχή υποβάλλει αίτημα για διαβούλευση κατά τη διάρκεια της περιόδου των τελευταίων 30 εργάσιμων ημερών πριν από το τέλος της αξιολόγησης της αίτησης για χορήγηση άδειας λειτουργίας, μπορεί να υποβάλει το εν λόγω αίτημα προφορικά, υπό την προϋπόθεση ότι η μεταγενέστερη επιβεβαίωση του αιτήματος για διαβούλευση γίνεται εγγράφως, εκτός εάν η αρμόδια αρχή που λαμβάνει το αίτημα συμφωνήσει διαφορετικά.
      Άρθρο 6
      Χρήση των πληροφοριών
      1.   Εάν οι πληροφορίες που έχουν παρασχεθεί από την αρμόδια αρχή που λαμβάνει το αίτημα περιλαμβάνονται στην απάντηση της αιτούσας αρμόδιας αρχής στην αίτηση για χορήγηση άδειας λειτουργίας, η αιτούσα αρμόδια αρχή ενημερώνει την αρμόδια αρχή που λαμβάνει το αίτημα, πριν από την ενημέρωση του αιτούντος.
      2.   Σε περίπτωση αιτήματος για γνωστοποίηση πληροφοριών τις οποίες έλαβε μια αρμόδια αρχή από άλλη αρμόδια αρχή, η αρμόδια αρχή που λαμβάνει το αίτημα ειδοποιεί την άλλη αρμόδια αρχή, πριν από τη γνωστοποίηση των πληροφοριών, και προβάλλει τις κατάλληλες νομικές απαλλαγές ή προνόμια που είναι διαθέσιμες/-α όσον αφορά αυτές τις πληροφορίες.
      Άρθρο 7
      Έναρξη ισχύος και εφαρμογή
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      Εφαρμόζεται από τις 3 Ιανουαρίου 2018.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 7 Ιουνίου 2017.
         
            
               Για την Επιτροπή
            
            
               Ο Πρόεδρος
            
            Jean-Claude JUNCKER
         
      
      
         (1)  ΕΕ L 173 της 12.6.2014, σ. 349.
      
         (2)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).
      
         ΠΑΡΑΡΤΗΜΑ I
         
            Έντυπο για αίτημα διαβούλευσης
         
         Κείμενο της εικόνας
         
            Αίτημα διαβούλευσης βάσει του άρθρου 84 της οδηγίας 2014/65/ΕΕ
            Αριθμός αναφοράς:
            Ημερομηνία:
            Γενικές πληροφορίες
            ΑΠΟ:
            Κράτος μέλος:
            Αιτούσα αρμόδια αρχή:
            Διεύθυνση:
            (Στοιχεία επικοινωνίας του σημείου επαφής)
            Όνομα:
            Τηλ.
            Ηλ. ταχυδρομείο:
            ΠΡΟΣ:
            Κράτος μέλος:
            Αρχή στην οποία υποβάλλεται το αίτημα:
            Διεύθυνση:
            (Στοιχεία επικοινωνίας του σημείου επαφής)
            Όνομα:
            Τηλ.
            Ηλ. ταχυδρομείο:
            Αξιότιμε κύριε/Αξιότιμη κυρία [να συμπληρωθεί το κατάλληλο όνομα]
            Σύμφωνα με το άρθρο 84 της οδηγίας 2014/65/ΕΕ, υποβάλλεται αίτημα διαβούλευσης σχετικά με τα θέματα που παρατίθενται λεπτομερέστερα κατωτέρω.
            Επισημαίνεται ότι, σύμφωνα με το άρθρο 7 παράγραφος 3 της οδηγίας 2014/65/ΕΕ, η προθεσμία για την απάντηση στην αίτηση χορήγησης άδειας λειτουργίας είναι [να συμπληρωθεί η ημερομηνία]. Παρακαλείσθε να μας διαβιβάσετε τις ζητούμενες πληροφορίες και τυχόν άλλες ουσιώδεις πληροφορίες εντός 60 εργάσιμων ημερών από την παραλαβή του παρόντος αιτήματος ή, εάν αυτό δεν είναι δυνατόν, μια ένδειξη σχετικά με το πότε θα είστε σε θέση να παράσχετε τις ζητούμενες πληροφορίες, λαμβάνοντας υπόψη την προθεσμία για την απάντηση στην αίτηση χορήγησης άδειας λειτουργίας.
            Πληροφορίες σχετικά με τη διαδικασία χορήγησης άδειας λειτουργίας
            Θέμα
            [παραθέστε τις πληροφορίες εδώ ή αναφέρετε τα σχετικά παραρτήματα που περιέχουν τις πληροφορίες]
         
         Κείμενο της εικόνας
         
            Πληροφορίες σχετικά με τη διαδικασία χορήγησης άδειας λειτουργίας
            [παραθέστε τις πληροφορίες εδώ ή αναφέρετε τα σχετικά παραρτήματα που περιέχουν τις πληροφορίες]
            Πληροφορίες σχετικά με τυχόν άλλες συμμετέχουσες αρμόδιες αρχές
            [παραθέστε τις πληροφορίες εδώ ή αναφέρετε τα σχετικά παραρτήματα που περιέχουν τις πληροφορίες]
            Σε συνέχεια
            [κατά περίπτωση, να παρασχεθούν πληροφορίες σχετικά με το προηγούμενο αίτημα, ώστε να είναι δυνατός ο εντοπισμός του]
            Ζητούμενες πληροφορίες [ενδεχομένως]:
            [να προστεθεί λεπτομερής περιγραφή των συγκεκριμένων πληροφοριών που ζητούνται, συμπεριλαμβανομένων τυχόν σχετικών εγγράφων που ζητούνται, μαζί με τους λόγους για τους οποίους είναι αναγκαίες οι εν λόγω πληροφορίες για την εξέταση της αίτησης χορήγησης άδειας λειτουργίας]
            Πρόσθετες πληροφορίες που παρέχονται από την αιτούσα αρμόδια αρχή.
            [να αναφερθεί αν η αιτούσα αρμόδια αρχή έχει επικοινωνήσει ή σκοπεύει να επικοινωνήσει με τυχόν άλλη αρχή ή υπηρεσία επιβολής του νόμου στο κράτος μέλος της αρμόδιας αρχής που λαμβάνει το αίτημα σε σχέση με το θέμα του αιτήματος ή με οποιαδήποτε άλλη αρμόδια αρχή η οποία, κατά την άποψη της αιτούσας αρμόδιας αρχής, ενδιαφέρεται ιδιαίτερα για το θέμα του αιτήματος]
            Εμπιστευτικότητα
            [να προστεθούν τυχόν αναγκαίες προειδοποιήσεις εμπιστευτικότητας ή τυχόν αναγκαίοι περιορισμοί όσον αφορά τις επιτρεπτές χρήσεις των πληροφοριών (σύμφωνα με το δίκαιο της Ένωσης)].
            Με εκτίμηση,
            [υπογραφή]
         
      
      
         ΠΑΡΑΡΤΗΜΑ II
         
            Έντυπο για την απόδειξη παραλαβής αιτήματος διαβούλευσης
         
         Κείμενο της εικόνας
         
            Απόδειξη παραλαβής αιτήματος διαβούλευσης βάσει του άρθρου 84 της οδηγίας 2014/65/ΕΕ
            Αριθμός αναφοράς:
            Ημερομηνία:
            ΑΠΟ:
            Κράτος μέλος:
            Αρμόδια αρχή που λαμβάνει το αίτημα:
            Διεύθυνση:
            (Στοιχεία επικοινωνίας του σημείου επαφής)
            Όνομα:
            Τηλ.
            Ηλ. ταχυδρομείο:
            ΠΡΟΣ:
            Κράτος μέλος:
            Αιτούσα αρμόδια αρχή:
            Διεύθυνση:
            (Στοιχεία επικοινωνίας του σημείου επαφής)
            Όνομα:
            Τηλ.
            Ηλ. ταχυδρομείο:
            Αξιότιμε κύριε/Αξιότιμη κυρία [να συμπληρωθεί το κατάλληλο όνομα]
            Σας ενημερώνουμε ότι παραλάβαμε το αίτημά σας για διαβούλευση, που υποβλήθηκε, σύμφωνα με το άρθρο 84 της οδηγίας 2014/65/ΕΕ, στις [να συμπληρωθεί η ημερομηνία].
            Προβλεπόμενη ημερομηνία απάντησης:
            Με εκτίμηση,
            [υπογραφή]
         
      
      
         ΠΑΡΑΡΤΗΜΑ III
         
            Έντυπο για απάντηση σε αίτημα διαβούλευσης
         
         Κείμενο της εικόνας
         
            Απάντηση σε αίτημα διαβούλευσης βάσει του άρθρου 84 της οδηγίας 2014/65/ΕΕ
            Αριθμός αναφοράς:
            Ημερομηνία:
            ΑΠΟ:
            Κράτος μέλος:
            Αρμόδια αρχή που λαμβάνει το αίτημα:
            Επίσημη διεύθυνση:
            (Στοιχεία επικοινωνίας του σημείου επαφής)
            Όνομα:
            Τηλ.
            Ηλ. ταχυδρομείο:
            ΠΡΟΣ:
            Κράτος μέλος:
            Αιτούσα αρμόδια αρχή:
            Διεύθυνση:
            (Στοιχεία επικοινωνίας του σημείου επαφής)
            Όνομα:
            Τηλ.
            Ηλ. ταχυδρομείο:
            Αξιότιμε κύριε/Αξιότιμη κυρία [να συμπληρωθεί το κατάλληλο όνομα]
            Σύμφωνα με το άρθρο 84 της οδηγίας 2014/65/ΕΕ, εξετάσαμε το αίτημά σας για διαβούλευση, της [ηη.μμ.εεεε], με αριθμό αναφοράς [να συμπληρωθεί ο αριθμός αναφοράς].
            Κατά περίπτωση, εξηγήστε τυχόν διευκρινίσεις που μπορεί να χρειάζεστε σχετικά με τις ζητούμενες πληροφορίες ή με οποιαδήποτε άλλη πτυχή της σχετικής διαδικασίας για χορήγηση άδειας λειτουργίας:
            Εάν έχουν συγκεντρωθεί οι ζητούμενες πληροφορίες, παραθέστε τις εδώ ή εξηγήστε πώς θα παρασχεθούν ή αναφέρετε τα σχετικά παραρτήματα που περιέχουν τις ζητούμενες πληροφορίες:
         
         Κείμενο της εικόνας
         
            Εάν υπάρχουν τυχόν άλλες συναφείς ή ουσιώδεις πληροφορίες, παραθέστε τις εδώ ή εξηγήστε πώς θα παρασχεθούν ή αναφέρετε τα σχετικά παραρτήματα που περιέχουν τις εν λόγω πληροφορίες:
            [να παρατεθούν τυχόν άλλες ουσιώδεις πληροφορίες που θα μπορούσαν να επηρεάσουν τη χορήγηση της άδειας λειτουργίας]
            Εμπιστευτικότητα
            [να προστεθούν τυχόν αναγκαίες προειδοποιήσεις εμπιστευτικότητας ή τυχόν αναγκαίοι περιορισμοί όσον αφορά τις επιτρεπτές χρήσεις των πληροφοριών (σύμφωνα με το δίκαιο της Ένωσης)].
            Με εκτίμηση,
            [υπογραφή]